Íslenskt heilbrigðisfyrirtæki notar nýja sjö milljarða króna fjármögnun til frekari þróunar á smáforriti til að takast á við langvinna sjúkdóma.
Heilbrigðistæknifyrirtækið Sidekick Health hefur tryggt sér rúmlega sjö milljarða króna fjármögnun. Fyrirtækið vinnur að frekari þróun á fjarheilbrigðismeðferð sem miðar að því að bæta heilsu fólks með ýmsa langvinna sjúkdóma.
Meðal fjárfesta sem tóku þátt í fjármögnuninni voru Novator Ventures, sprotasjóðirnir Wellington Partners og Asabys Partners, auk Frumtaks Ventures. Tryggvi Þorgeirsson, forstjóri Sidekick Health, segir fjármögnunina gera fyrirtækinu kleift að auka umsvif sín.
Þetta fé gerir okkur kleift að þrefalda okkar fjárfestingu í því að þróa fleiri meðferðir við fleiri sjúkdómaflokkum. Gera umfangsmeiri, stærri og fleiri rannsóknir til þess að sanna bæði öryggi og virkni okkar meðferða. Tryggja það að við náum til sem flestra notenda um allan heim.
Fyrirtækið hefur vaxið ört síðastliðin tvö ár.
Það er búið að vera gaman að fá að stækka fyrirtækið með þeim hætti sem við höfum gert. Það eru um tvö ár síðan við vorum um þrjátíu í fyrirtækinu en erum núna rúmlega 150.
Tryggvi segir markmið fyrirtækisins að bjóða upp á meðferð við öllum helstu langvinnum sjúkdómum.
Við erum núna að vinna í 18 sjúkdómaflokkum en markmiðið er að fara í heildina yfir fjörutíu sjúkdómaflokka á næstu fimm til sex árum. Að hjálpa fólki um allan heim, Evrópu, Bandaríkjunum og öðrum heimsálfum, sem eru að kljást við þessa sjúkdóma.